CELEX: 32018R0275
Language: sl
Date: 2018-02-23 00:00:00
Title: Uredba Sveta (EU) 2018/275 z dne 23. februarja 2018 o spremembi Uredbe (ES) št. 765/2006 o omejevalnih ukrepih v zvezi z Belorusijo

24.2.2018   
            
            
               SL
            
            
               Uradni list Evropske unije
            
            
               L 54/1
            
         UREDBA SVETA (EU) 2018/275
   z dne 23. februarja 2018
   o spremembi Uredbe (ES) št. 765/2006 o omejevalnih ukrepih v zvezi z Belorusijo
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 215 Pogodbe,
   ob upoštevanju Sklepa Sveta 2012/642/SZVP z dne 15. oktobra 2012 o omejevalnih ukrepih proti Belorusiji (1),
   ob upoštevanju skupnega predloga visokega predstavnika Unije za zunanje zadeve in varnostno politiko ter Evropske komisije,
   ob upoštevanju naslednjega:
   
               (1)
            
            
               Uredba Sveta (ES) št. 765/2006 (2) določa prepoved izvoza opreme, ki bi se lahko uporabljala za notranjo represijo, vsem osebam, subjektom ali organom v Belorusiji ali za uporabo v Belorusiji ter prepoved zagotavljanja s tako opremo povezane tehnične pomoči, posredniških storitev, financiranja ali finančne pomoči.
            
         
               (2)
            
            
               Uredba (ES) št. 765/2006 uveljavlja ukrepe iz Sklepa 2012/642/SZVP.
            
         
               (3)
            
            
               Sklep Sveta (SZVP) 2018/280 (3) o spremembi Sklepa 2012/642/SZVP določa odstopanja od prepovedi izvoza nekaterih vrst športnih pušk malega kalibra, športnih pištol malega kalibra in streliva malega kalibra, ter s to opremo povezanih storitev ali pomoči, pri čemer priznava, da bi bilo treba izvoz take opreme omejiti.
            
         
               (4)
            
            
               Uredbo (ES) št. 765/2006 bi bilo zato treba ustrezno spremeniti.
            
         
               (5)
            
            
               Nobena določba v tej uredbi ne vpliva na zahteve glede licenc v skladu z Uredbo (EU) št. 258/2012 Evropskega parlamenta in Sveta (4).
            
         
               (6)
            
            
               Da se zagotovi učinkovitost ukrepov iz te uredbe, bi morala ta uredba začeti veljati takoj –
            
         SPREJEL NASLEDNJO UREDBO:
   Člen 1
   Uredba (ES) št. 765/2006 se spremeni:
   
               1.
            
            
               v členu 1a se vstavita naslednja odstavka:
               „5.   Z odstopanjem od odstavka 1 lahko pristojni organi držav članic iz Priloge II odobrijo prodajo, dobavo, prenos ali izvoz športnih pušk, športnih pištol in pripadajočega streliva s seznama v Prilogi V, ki poleg tega ustrezajo specifikacijam, kot jih določa vodnik za nadzor opreme mednarodne zveze za športno streljanje, pod pogoji, ki se tem organom zdijo primerni, če ugotovijo, da je takšna oprema namenjena izključno za uporabo na športnih prireditvah in v okviru športnega usposabljanja, kot jih priznava mednarodna zveza za športno streljanje.
               6.   Zadevna država članica o svoji nameri, da bo izdala dovoljenje na podlagi odstavka 5, uradno obvesti druge države članice in Komisijo vsaj deset dni pred izdajo dovoljenja, pri tem navede tudi vrsto in količino zadevne opreme ter namen uporabe opreme.“
            
         
               2.
            
            
               v členu 1b se vstavita naslednja odstavka:
               „5.   Z odstopanjem od odstavka 1 lahko pristojni organi držav članic iz Priloge II odobrijo neposredno ali posredno zagotavljanje tehnične pomoči, posredniških storitev, financiranja ali finančne pomoči, povezane s športnimi puškami, športnimi pištolami in pripadajočim strelivom s seznama v Prilogi V, ki poleg tega ustrezajo specifikacijam, kot jih določa vodnik za nadzor opreme mednarodne zveze za športno streljanje, pod pogoji, ki se tem organom zdijo primerni, če ugotovijo, da je takšna oprema namenjena izključno za uporabo na športnih prireditvah in v okviru športnega usposabljanja, kot jih priznava mednarodna zveza za športno streljanje.
               6.   Zadevna država članica o svoji nameri, da bo izdala dovoljenje na podlagi odstavka 5, uradno obvesti druge države članice in Komisijo vsaj deset dni pred izdajo dovoljenja, pri tem navede tudi naravo pomoči ali storitev povezanih z navedeno opremo.“
            
         
               3.
            
            
               Besedilo iz Priloge k tej uredbi se doda kot Priloga V.
            
         Člen 2
   Ta uredba začne veljati na dan objave v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 23. februarja 2018
      
         
            Za Svet
         
         
            Predsednica
         
         E. ZAHARIEVA
      
   
   
      (1)  UL L 285, 17.10.2012, str. 1.
   
      (2)  Uredba Sveta (ES) št. 765/2006 z dne 18. maja 2006 o omejevalnih ukrepih v zvezi z Belorusijo (UL L 134, 20.5.2006, str. 1).
   
      (3)  Sklep Sveta (SZVP) 2018/280 z dne 23. februarja 2018 o spremembi Sklepa 2012/642/SZVP o omejevalnih ukrepih proti Belorusiji (glej stran 16 tega Uradnega lista).
   
      (4)  Uredba (EU) št. 258/2012 Evropskega parlamenta in Sveta z dne 14. marca 2012 o izvajanju člena 10 Protokola Združenih narodov o nedovoljeni proizvodnji strelnega orožja, njegovih sestavnih delov in streliva ter trgovini z njimi, ki dopolnjuje Konvencijo Združenih narodov proti mednarodnemu organiziranem kriminalu (Protokol ZN o strelnem orožju), uvedbi izvoznih dovoljenj za strelno orožje, njegove sestavne dele in strelivo ter ukrepih glede njihovega uvoza in tranzita (UL L 94, 30.3.2012, str. 1).
   
      PRILOGA
      „
            PRILOGA V
            Športne puške, športne pištole in strelivo iz odstavka 5 člena 1a in odstavka 5 člena 1b, ki so namenjeni izključno za uporabo na športnih dogodkih in v okviru športnega usposabljanja, kot sledi:
            
                        ex 9303 30 
                     
                     
                        športne puške kalibra .22
                     
                  
                        ex 9302 
                     
                     
                        športne pištole kalibra .22
                     
                  
                        ex 9306 30 10 
                     
                     
                        strelivo za športne pištole kalibra .22
                     
                  
                        ex 9306 30 90 
                     
                     
                        strelivo za športne puške kalibra .22
                     
                  “